Nordjyllands Beredskab og Nordjyllands Politi var natten til tirsdag beskæftiget med to brande. Et minut over midnat blev beredskabet kaldt til en garagebrand på Spergelvej i Klarup. Ifølge vagtchef Jesper Sørensen fra Nordjyllands Politi lykkedes det brandfolkene at bekæmpe ilden, så den ikke spredte sig til selve huset på adressen, hvor beboerne havde sikret sig ud. Til gengæld blev en bil i garagen beskadiget ved branden. Brandårsagen skal nu undersøges nærmere. Ild i lystbåd Og klokken 03.19 måtte beredskabskabet i sving igen - denne gang på havnen i Hou, hvor der var gået ild i en lystbåd, der lå på land. Jesper Sørensen forklarer, at der på et tidspunkt var risiko for, at branden ville sprede sig til andre både, men beredskabet fik slukket branden og isoleret den til den ene båd. I forbindelse med slukningsarbejdet blev det brugt så meget vand, at det var nødvendigt at bore et par huller i bunden af båden, så vandet kunne løbe ud. Det skete for at forhindre, at tyngden af vandet fik båden til at vælte. Også her skal brandårsagen undersøges nærmere. Hjemmeplejer opdagede røg Indsatsleder Nils Eltzholtz fra Nordjyllands Beredskab fortæller, at det var en hjemmeplejer, som var på hjemmebesøg hos en borger i Hou, der opdagede, at der var kraftig røgudvikling på havnen i Hou, og hjemmeplejeren fik alarmeret brandvæsenet. Sejbåden, der er fremstillet af glasfiber, udbrændte. Ingen personer kom til skade ved de to brande i henholdsvis Klarup og Hou.

Opsummering:
To gange natten til tirsdag måtte Nordjyllands Beredskab rykke ud til brande i henholdsvis Klarup og i Hou.